„ Þetta kom okkur ekki á óvart og hann hefur ekki verið mikill þátttakandi í stjórnarsamstarfinu þessi tvö ár , “ sagði Brynjar Níelsson þingmaður Sjálfstæðisflokksins í Vikulokunum á Rás 1 , um viðbrögð sjálfstæðismanna við brotthvarfi Andrésar Inga Jónssonar úr þingflokki Vinstri grænna í vikunni . „ Það er ágætt ef menn eru í vanlíðan að koma sér út úr henni með einhverjum hætti , “ sagði Brynjar , sem var gestur Vikuloka ásamt Þorgerði Katrínu Gunnarsdóttur formanni Viðreisnar og Guðmundi Andra Thorssyni þingmanni Samfylkingar . Velkominn í Samfylkinguna „ Okkar faðmur er opinn , bæði gagnvart honum og þeim sem eiga samleið með okkur og vilja vinna með okkur , “ sagði Guðmundur Andri , spurður hvort Andrés Ingi væri velkominn í þingflokk Samfylkingarinnar . Hann sagði að Andrés Ingi hefði komið honum fyrir sjónir sem „ góður þingmaður “ og unnið gott starf . „ Ég held að þetta sé mikill missir fyrir stjórnarmeirihlutann að missa Andrés , því hann er gríðarlega öflugur og úrræðagóður þingmaður , “ sagði Guðmundur Andri .